
Az egynapos konferencia-látogatás egy közel háromórás vonatúttal kezdődött. A vasútállomásról gyorsan megérkeztünk a konferencia helyszínére, mely az Austria Center Vienna volt, mely 22.000 m²-es kiállítóterével, 5 emeleten adott helyet a több ezer résztvevőnek. Az European Geosciences Union 2019 konferencián több, mint 5500 hosszabb előadást, és 1200 rövid előadást hallgathattak, illetve majdnem 9500 posztert tekinthettek meg az érdeklődők.

A gyors regisztráció után kiállítottuk posztereinket az előre megadott helyen, majd meghallgattunk néhány izgalmas előadást. Ebéd után, a poszterszekciónk alatt az érdeklődők kérdezhettek a poszterek témájával kapcsolatban. Az én poszterem címe “A classification method for air quality prediction in Budapest, Hungary” volt, amely egy új, statisztikai alapú légszennyezettség-előrejelzési módszert mutat be. A légszennyezettség egyre nagyobb gondot okoz napjainkban a világ rengeteg országában, és így hazánkban is, ezért ennek előrejelzése igen fontos feladat. A Föld különböző területeiről is érkeztek a poszterhez érdeklődők, amely szintén megerősített abban, hogy a légszennyezettség-előrejelzés aktívan kutatott terület a világ minden táján.
A poszterszekciók közötti kávészünetben pedig a külföldi kutatókkal való kapcsolatépítésre is lehetőségem nyílt.

